**O B R A Z L O Ž E NJ E**

1. **Pravni osnov**

Pravni osnov za donošenje Strategije razvoja 2024 – 2028 sadržan je u članu 8. stav (1) tačka a) Zakona o Agenciji za identifikaciona dokumenta, evidenciju i razmjenu podataka Bosne i Hercegovine („Sl. glasnik BiH“, broj 56/08), prema kojem IDDEEA predlaže i provodi strategiju i politiku razvoja u Bosni i Hercegovini u oblasti identifikacionih dokumenata.

Pravni osnov za donošenje predmetnog dokumenta sadržan je i u članu 17. Zakona o Vijeću ministara Bosne i Hercegovine („Sl. glasnik BiH“, br. 30/03, 42/03, 81/06, 76/07, 81/07, 94/07 i 24/08), prema kojem Vijeće ministara u ostvarivanju svojih prava i dužnosti donosi različite akte, uključujući i strategiju.

1. **Razlozi za donošenje**

Razlozi za donošenje Strategije razvoja 2024 – 2028 su višestruki i temelje se na potrebi za kontinuiranim unapređenjem sigurnosti identifikacionih dokumenata, prateći najnovije standarde i implementirajući napredne tehnologije u ovoj oblasti. Posebna pažnja posvećuje se usklađivanju sa standardima koje propisuje Međunarodna organizacija za civilnu avijaciju (ICAO), kao i standardima EU za biometrijske identifikacione dokumente nove generacije.

U skladu sa zakonskim nadležnostima, Agencija planira značajno unapređenje svoje komunikacione infrastrukture prelaskom na optičku mrežu, što će omogućiti bržu i sigurniju razmjenu podataka između nadležnih organa, kao i efikasnije pružanje usluga građanima. Implementacija naprednih tehnologija poput kvalifikovanog elektronskog potpisa predstavlja ključni korak ka digitalnoj transformaciji i omogućavanju elektronskih servisa građanima.

Strategija predviđa realizaciju inovativnih projekata poput digitalnog novčanika, koji će, između ostalog, građanima omogućiti sigurno digitalno potpisivanje dokumenata. Poboljšanje digitalne infrastrukture kroz modernizaciju data centra i unapređenje disaster recovery lokacije dodatno će ojačati sigurnost podataka i osigurati kontinuitet poslovanja.

Usklađivanje sa standardima Evropske unije u pogledu sigurnosti dokumenata i digitalne identifikacije predstavlja ključan korak ka integraciji Bosne i Hercegovine u evropski digitalni prostor. Ovo će omogućiti građanima lakši pristup prekograničnim e-uslugama i povećati sigurnost digitalnih transakcija. Takođe, usmjerenost na međunarodnu saradnju i jačanje tehnoloških kapaciteta Agencije doprinosi ukupnom digitalnom napretku i boljoj interoperabilnosti sa sistemima drugih zemalja.

1. **Usklađenost propisa sa evropskim zakonodavstvom**

Nacrt Strategije razvoja 2024 – 2028 ne predstavlja formalno vrstu pravnog akta kojim se vrši usklađivanje sa pravno obavezujućim sekundarnim izvorima prava Evropske unije, te u tom smislu ne postoji obaveza propisana članom 3. Odluke o postupku usklađivanja zakonodavstva Bosne i Hercegovine s pravnom tečevinom Evropske unije

(“Službeni glasnik BiH”, br. 75/16, 2/18 i 32/23).

1. **Provedbeni mehanizmi**

Provedba Strategije razvoja 2024 – 2028 primarno se obezbjeđuje kroz redovne aktivnosti IDDEEA-e, u skladu s njenim zakonskim nadležnostima i operativnim kapacitetima. Implementacija strateških ciljeva i projekata odvijat će se u okviru postojećih poslovnih procesa Agencije, s krajnjim ciljem unapređenja kvaliteta usluga za građane Bosne i Hercegovine. Rezultati i benefiti ovih aktivnosti bit će dostupni i od koristi nadležnim organima na svim administrativnim nivoima vlasti u Bosni i Hercegovini, dok će građani kao krajnji korisnici imati pristup sigurnijim i tehnološki naprednijim servisima. Unapređenja sistema, infrastrukture i servisa koje će IDDEEA realizirati u strateškom periodu doprinijet će efikasnijem radu zakonodavnih, izvršnih i pravosudnih institucija, omogućavajući građanima jednostavniji i brži pristup javnim uslugama, uz najviše standarde zaštite njihovih podataka i digitalnog identiteta.

1. **Procjena finansijskih sredstava**

Kako bi se obezbijedilo funkcionisanje Agencije u skladu sa Zakonom o Agenciji u okviru potrebnih finansijskih sredstava iskazana su sredstva koja obuhvataju sredstva za redovne operativne aktivnosti (finansiranje plata, naknada, putnih troškova, finansiranje telefonskih, poštanskih, komunalnih usluga, nabavke materijala, usluga prevoza i goriva, usluge tekućeg održavanja, obuka zaposlenih isl) kao i sredstva predviđena za realizaciju strateških pravaca. Agencija je u Srednjoročnom programu rada za 2025-2027 kao i Dokumentu okvirnog budžeta za 2025-2027 iskazala potrebna sredstva za funkcionisanje u iznosu od 159.381.185,00 KM. U okviru ovog dokumenta prikazane su fianansijske vrijednosti za realizaciju strateških ciljeva koje se planiraju realizovati iz budžeta institucija BiH kao i realizacija apliciranjem na međunarodne projekate.

Za realizaciju strateških ciljeva koji su prikazani kroz Akcioni plan neophodna su sljedeća sredstva po godinama i izvorima:

2025. godine sredstva u iznosu od 18.230.000 KM od čega 15.580.000 KM su predviđena budžetom institucije, iznos od 650.000 KM Agencija planira obezbijediti apliciranjem na međunarodne projekte, te iznos od 2.000.000 KM donacija – prihod od RAK-a;

2026. godine sredstva u iznosu od 12.442.000 KM od čega 12.392.000 KM su predviđena budžetom institucije, dok iznos od 50.000 KM Agencija planira obezbijediti apliciranjem na međunarodne projekte;

2027. godine sredstva u iznosu od 5.549.185 KM su sredstva predviđena budžetom institucije;

2028. godine sredstva u iznosu od 2.000 KM su sredstva predviđena budžetom institucije.

1. **Javne konsultacije**

Strategija razvoja 2024 – 2028 je predmet javnih konsultacija u skladu sa Pravilima za konsultacije u izradi pravnih propisa („Sl. glasnik BiH“, br. 5/17 i 87/23).

U skladu sa Poslovnikom o radu Vijeća ministara Bosne i Hercegovine („Službeni glasnik Bosne i Hercegovine” br. 22/03) prije usvajanja Strategije od strane Vijeća ministara BiH pribaviće se mišljenja Ministarstva civilnih poslova Bosne i Hercegovine, Ureda za zakonodavstvo i Ministarstva finansija i trezora Bosne i Hercegovine.

Predložen tekst Strategije će takođe biti postavljen na platformu e- konsultacije i na službenoj internet stranici www.iddeea.gov ba kako bi se dobio što veći broj mišljenja i eventualnih sugestija na isti.

1. **Obrazloženje pravnih rješenja**

U prvom poglavlju dat je uvod sa pregledom nadležnosti Agencije i institucionalnog okvira, metodologijom razvoja strategije, vizijom i misijom, te ciljevima i svrhom strategije.

Drugo poglavlje definiše vrijednosti i principe na kojima se zasniva rad Agencije.

Treće poglavlje sadrži detaljnu analizu trenutnog stanja Agencije i mjere unapređenja, uključujući strukturu, mandat i kapacitete, javne nabavke, saradnju sa nadležnim organima, implementaciju razvojnih projekata, održavanje sistema i infrastrukture, te planove za unapređenje sigurnosti i digitalne transformacije.

U četvrtom poglavlju identifikovani su ključni izazovi i problemi sa kojima se Agencija suočava.

Peto poglavlje definiše strateške ciljeve razvoja Agencije.

Šesto, sedmo i osmo poglavlje bave se planiranjem i implementacijom strategije, finansiranjem i resursima, te sistemom za praćenje i evaluaciju napretka.

Prilog dokumenta čini tabelarni Akcioni plan Strategije razvoja Agencije 2024 – 2028.